**DĖL ROKIŠKIO R. KAMAJŲ ANTANO STRAZDO GIMNAZIJOS VIDAUS STRUKTŪROS PERTVARKYMO**

2023 m. kovo 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 4 straipsnio 3 dalies 4 punktu, Lietuvos Respublikos švietimo įstatymo 44 straipsnio 4, 5 ir 6 dalimis, Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendruoju planu (aktuali redakcija), patvirtintu Rokiškio rajono savivaldybės tarybos 2021 m. kovo 26 d. sprendimu Nr. TS-55 „Dėl Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“, Rokiškio rajono savivaldybės taryba nusprendžia:

1. Pertvarkyti 2023 m. rugpjūčio 31 d. Rokiškio r. Kamajų Antano Strazdo gimnazijos vidaus struktūrą ir likviduoti Jūžintų skyrių.

2. Įpareigoti Rokiškio r. Kamajų Antano Strazdo gimnazijos direktorių:

2.1. raštu pranešti visiems Jūžintų skyriaus mokiniams ir jų tėvams (globėjams, rūpintojams) apie gimnazijos vidaus struktūros pertvarkymą ne vėliau kaip per vieną mėnesį nuo šio sprendimo priėmimo dienos;

2.2. įspėti darbuotojus dėl jų atleidimo iš darbo, atlikti visus kitus su darbo santykiais susijusius juridinius veiksmus ir su jais atsiskaityti įstatymų numatyta tvarka ir terminais;

2.3. parengti naujos redakcijos Rokiškio r. Kamajų Antano Strazdo gimnazijos nuostatų projektą iki 2023 m. balandžio 30 d. ir jį pateikti Rokiškio rajono savivaldybės administracijos Švietimo ir sporto skyriui.

3. Šį sprendimą skelbti savivaldybės interneto svetainėje [www.rokiskis.lt](http://www.rokiskis.lt) ir Teisės aktų registre.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO R. KAMAJŲ ANTANO STRAZDO GIMNAZIJOS VIDAUS STRUKTŪROS PERTVARKYMO“**

**AIŠKINAMASIS RAŠTAS**

**Sprendimo projekto tikslai ir uždaviniai.**

Sprendimo projekto tikslas – pertvarkyti Rokiškio r. Kamajų Antano Strazdo gimnazijos vidaus struktūrą ir likviduoti Jūžintų skyrių bei įpareigoti Rokiškio r. Kamajų Antano Strazdo gimnazijos direktorių atlikti visus reikiamus veiksmus, susijusius su gimnazijos vidaus struktūros pertvarkymu.

**Teisinio reguliavimo nuostatos.**

Lietuvos Respublikos vietos savivaldos įstatymas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės (aktuali redakcija), patvirtintos Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrasis planas (aktuali redakcija), patvirtintas Rokiškio rajono savivaldybės tarybos 2021 m. kovo 26 d. sprendimu Nr. TS-55.

**Sprendimo projekto esmė.**

Pertvarkoma Rokiškio r. Kamajų Antano Strazdo gimnazijos vidaus struktūra ir likviduojamas Jūžintų skyrių dėl vis mažėjančio mokinių skaičiaus (šiuo metu skyriuje mokosi 51 mokinys). Pagal šiuo metu galiojančius teisės aktus, kurie reglamentuoja klasių komplektavimą, Jūžintų skyriuje 2023 m. rugsėjo 1 d. klasės būtų komplektuojamos taip:

|  |  |  |  |  |
| --- | --- | --- | --- | --- |
| Klasė | **3–4 kl.** | **8 kl.** | **9 kl.** | **Iš viso** |
| Komplektų skaičius | 1 | 1 | 1 | **3** |
| Mokinių skaičius | 9 | 9 | 10 | **28** |

Esant tokiam mokinių skaičiui, nėra tikslinga ir racionalu išlaikyti Jūžintų skyrių. Sudėtinga įgyvendinti ugdymo planą ir užtikrinti ugdymo kokybę.

Likvidavus skyrių, mokiniams bus organizuojamas pavėžėjimas į gimnaziją.

Jūžintų skyriuje 2022–2023 m. m. yra: 0,5 pareigybės skyriaus vedėjo (1 darbuotojas); pedagoginių darbuotojų (mokytojai, auklėtojas, logopedas, socialinis pedagogas) – 11,15 pareigybės (19 darbuotojų); kitų darbuotojų (ūkvedys, virėjai, valytojai, sargai, darbininkai, aplinkos darbininkas, kūrikai, vairuotojas, mokytojo padėjėjai) – 14,5 pareigybės (14 darbuotojų). Iš viso skyriuje dirba 34 darbuotojai: iš jų 5 darbuotojai, įgiję teisę gauti socialinio draudimo senatvės pensiją; 6 jau dirba ir gimnazijoje; 23 darbuotojams pagal galimybes ir jų sutikimus bus siūloma dirbti Jūžintų seniūnijoje, gimnazijoje ir kitose savivaldybės švietimo įstaigose.

Skyriaus likvidavimas buvo derintas susitikimuose su Jūžintų skyriaus bendruomene.

Prie sprendimo projekto pridedamas Rokiškio r. Kamajų Antano Strazdo gimnazijos 2023 m. vasario 23 d. raštas Nr. S-33 (2.3) „Dėl Jūžintų skyriaus reorganizavimo“.

**Laukiami rezultatai.**

Rokiškio rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano įgyvendinimas, ugdymo kokybės užtikrinimas, racionalus savivaldybės ir mokymo lėšų naudojimas.

**Finansavimo šaltiniai ir lėšų poreikis**.

Reikės lėšų atsiskaitymui su atleidžiamais iš darbo darbuotojais įstatymų numatyta tvarka. Papildomų savivaldybės lėšų nereikės, užteks lėšų skirtų gimnazijai šiais metais.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo ir sporto skyriaus vedėjo pavaduotoja Rita Elmonienė